கிறிஸ்துவுக்குள் ஜீவிக்கும் ஒரு மெய் கிறிஸ்தவனின் முழு நம்பிக்கையும், ஆத்தும தவிப்பும் கர்த்தராகிய இயேசு கிறிஸ்துவின் இரகசிய வருகையை தவிர வேறென்னவாக இருக்க முடியும்! கடைசி தேவ எக்காளம், சரீர மீட்பு, எடுத்துக்கொள்ளப்படுதல் போன்ற வார்த்தைகள் நம்மை அதிக பரவசமூட்டுகிறதல்லவா! தங்கள் ஜீவியத்தின் எல்லா அம்சங்களிலும் சோதிக்கப்பட்டு அதில் ஜெயங்கொண்டவர்களோ உயர உயரச் சென்று எல்லா வானங்களுக்கும் மேலாக தேவ சிங்காசனத்தை அடைவார்கள். மற்றவர்களோ கைவிடப்பட்டு உபத்திரவத்தின் கண்ணியிலே சிக்கிக்கொள்ளுவார்கள். கர்த்தராகிய இயேசு எல்லா கிறிஸ்தவர்களையும் சேர்த்துக்கொள்ளும்படியாக வராமல் கறை, திரை, பிழை முதலானவைகள் ஒன்றும் இல்லாமல் முற்றிலும் பரிசுத்தமாக்கப்பட்ட மகிமையுள்ள சபைக்காகவே வருகிறார். எனினும் இந்நாட்களில் இரகசிய வருகையையும் அதை தொடர்ந்து சம்பவிப்பவைகளையும் குறித்து அநேக பிரசித்தி பெற்ற வேத பண்டிதர்களின் பல்வேறு மாறுபட்ட வியாக்கியானங்கள் நமது மோட்ச பிரயாணத்திற்கு மிகுந்த இடறலை உண்டாக்கியிருப்பது வருந்தத்தக்கதாயிருக்கிறது. சத்தியத்தின்மேலுள்ள ஆழமான அன்பை அவர்கள் அங்கிகரியாமற்போனபடியால் இவைகளை விவரிக்கும்படி மேற்கொள்ளப்பட்ட முயற்சிகள் அனைத்தும் பெரும் குழப்பத்திலே முடிவடைந்திருக்கின்றன. இவ்விதமான மாறுபட்ட வியாக்கியானங்கள் தேவ ஜனங்கள் பலருக்கும் மிகவும் பரிதாபகரமான நஷ்டத்தை உண்டாக்கியிருப்பது மிகுந்த துக்ககரமானதாயிருக்கிறது. தேவனுடைய வார்த்தைகள் ஒருபோதும் மாறிப்போவதில்லை!